Prosopis farcta

Prosopis farcta er en busk i erteblomstfamilien.

Den blir som regel 0,4–1 m høy, men kan mer sjeldent bli 2–3 m. Stammene er opprette, og den sprer seg med rotskudd. Rotsystemet er godt utviklet og kan gå 15–20 m dypt. Stammen og greinene har torner som sitter enkelt- eller parvis på leddknutene. Bladene er dobbeltfinnete. De består av 3–5 par finner, som er 1,8–3 cm lange og har 9–13 par småblad. Småbladene er lansettformede, 6 mm lange og 1,5 mm brede.

Blomstene er gulgrønne og sitter i akslignende klaser, som er 3–5 cm lange. Enkeltblomstene er 3,5 mm lange og har frie kronblad. Frukten er en avlang belg som er 12–25 mm lang, 12 mm bred og mørkebrun når den er moden.

Prosopis farcta vokser som regel som ugras på dyrket mark og brakkmark, men kan også forekomme i mer naturlig krattvegetasjon. Arten er utbredt fra Pakistan i øst vestover til Tyrkia, Kypros, Levanten og langs den nordafrikanske kysten til Algerie.

Unge plantedeler beites på av geiter og sauer, men bare kameler kan ete eldre deler. Ville bier lever av nektaren til blomstene til denne planten. Arten er et plagsomt ugras som danner ugjennomtrengelige kratt i åkrene og er vanskelig å bli kvitt. Planten gjør også skade ved å være mellomvert for bomullsmellus og andre skadelige insekter og virus.

Referanser

Litteratur

Eksterne lenker 

 

Caesalpinioideae